এ কে এম শহীদুল হকের বিদায় : জানা যায়, গতকাল সকাল থেকে পুলিশ কর্মকর্তারা বিদায়ী আইজিপি শহীদুল হককে বিদায় জানান। এই সময় শহীদুল হক অনেকটা আবেগ আপ্লুত হয়ে পড়েন। তিনি সবার কাছে দোয়া চান। ২০১৪ সালের ৩১ ডিসেম্বর শহীদুল হক আইজিপির দায়িত্ব নেন। বিদায়ের বিষণ্নতায় আচ্ছন্ন ছিলেন তিনি। নবনিযুক্ত আইজিপি জাবেদ পাটোয়ারীকে বরণ করতে ব্যস্ত ছিলেন পুলিশ কর্মকর্তারা। ৪০তম হিসেবে দায়িত্ব নেন তিনি। দীর্ঘ তিন বছর এক মাস শহীদুল হক দায়িত্ব পালন করেন। শহীদুল হকের বিদায় উপলক্ষে পুলিশ সদর দপ্তরে প্রথমবারের মতো এক বিদায়ী সংবর্ধনার আয়োজন করে। পুলিশের অতিরিক্ত আইজি (প্রশাসন) মোখলেসুর রহমানের সভাপতিত্বে সভায় সম্মানিত অতিথি হিসেবে উপস্থিত ছিলেন নবনিযুক্ত আইজিপি জাবেদ পাটোয়ারী। পুলিশের সব রেঞ্জের ডিআইজি, মেট্রোপলিটন কমিশনারসহ বিভিন্ন সেক্টরের ঊর্ধ্বতন কর্মকর্তারা। এ সময় কনস্টেবল, এসআই, সহকারী পুলিশ কমিশনার, ডিআইজি ও অতিরিক্ত আইজিপি পর্যায়ের কর্মকর্তারা গত তিন বছর এক মাস দায়িত্ব পালনকালে এ কে এম শহীদুল হকের কর্মময় জীবনের বিভিন্ন ঘটনা, স্মৃতিচারণা ও তাঁর সাফল্য তুলে ধরেন।